Styrefremspring

Et **styrefremspring** er en sykkelkomponent som kobler sammen styret til gaffelens kronrør. De kan deles i to hovedtyper som krever egne typer forgafler og styrelagre: 

* **Gjenget** (tradisjonell type): Monteres inni gaffelens kronrør. Kronrøret må være gjenget på utsiden, og kan ikke stikke høyere enn toppen av styrelagersatsen.
* **Gjengeløst** (vanlig på nyere sykler): Klemmer rundt kronrørets utside. Kronrøret må være ugjenget, og må stikke høyere enn styrelageret.

Andre navn på styreframspring er **styrestem** eller **stem** (fra *stem* på engelsk, som kan oversettes til stilk, med lignende betydning som ordet stamme).

## Gjenget kontra gjengeløst
Betegnelsene gjenget og gjengeløst refererer til hvorvidt kronrøret på gaffelen er gjenget.

Gjengede typen er eldste varianten, og er mer kostbar å produsere ettersom den krever at produsenten lager gafler med kronrør i ulike lengder tilpasset ulike rammestørrelser. Med gjengeløse fremspring kan alle gafler lages med langt kronrør, som deretter kuttes til rett lengde ved montering. Gjengeløse gafler er ofte også mindre arbeidskrevende å montere.

### Gjengede fremspring

Gjengede fremspring har i stor grad blitt fortrengt som industristandard på sportssykler, men er fortsatt vanlig på mange brukssykler uavhengig av pris, samt på noen få sportssykler.

Fordeler med gjengede fremspring er:

* Mulighet til å gjøre finjustering av styrets høyde
* Kan heves innenfor store intervaller, særlig på modeller med lang stamme
* Høyden kan endres uten å bytte fremspringet
* Kan gi et slankere utseende 
* Fremspringet kan tas av uten å påvirke styrelageret

### Gjengeløse fremspring
Gjengeløse fremspring har blitt industristandard på sportssykler, og er et mer modulært design for sykkelprodusentene. Fremspringet brukes for å stramme styrelageret, og for å feste styrelagersatsen har kronrøret typisk isatt en stjernemutter. Deretter strammes klemmene på siden slik at fremspringet klemmer rundt utsiden av kronrøret for å sette styrets sentrering. 

Fordeler med gjengeløse fremspring er:

* Lavere vekt
* Lettere å bytte (på bekostning av mindre justerbarhet)
* Sentreringen kan justeres uten å endre styrets høyde
* Mindre fare for at fremspringet setter seg fast i gaffelen ved dårlig vedlikehold

## Materialer
Fremspring er ofte laget av en aluminiumslegering, men fås også i stål, titan og karbonfiber.

## Viktige mål
Vinkelen og lengden til fremspringet er viktige mål for sykkelens geometri, og påvirker rytterens komfort og sykkelens kjøreegenskaper.

### Vinkel
Vinkelen til fremspringet påvirker hvor høyt styret kommer, og ved å bytte fremspring kan den endres som en del av sykkeltilpasning til den enkelte rytter.

Gjengede fremspring har vanligvis en vinkel på 73 grader, hvilket gjør at oversiden nesten blir parallell med bakken når det er montert. Noen har vinkel på for eksempel 90 grader, hvilket gjør at fremspringet vil peke litt oppover.

Nyere gjengeløse fremspring fås i et utvalg vinkler mellom 0 til 40 grader og kan snus opp ned. For eksempel vil et 17 graders fremspring vendt nedover ligne på vinkelen man får med et typisk gjenget fremspring.

### Lengde
Fremspringets lengde bestemmer hvor langt frem styret kommer på sykkelen. De fås vanligvis i lengder på 50-80 mm for terrengsykler, og 80-130 mm for landevegssykler.

Sitter man for utstrakt vil et kortere fremspring hjelpe ved å gi en mer oppreist sittestilling. Motsatt kan et lengre stem gi en mer aerodynamisk sittestilling.

Lengre fremspring gir mer retningsstabil sykkel (mindre følsom for styreinnputt), mens et kort fremspring vil gjøre sykkelen mer kontant og responsiv («vinglete»). Fremspringets lengde er imidlertid ikke det eneste som påvirker svingeegenskapene, og lengden på fremspringet må sees i sammenheng med rammens styrerørsvinkel, gaffelens fremløp og styrets bredde, samt seterørets vinkel og sittestilling/vektfordeling forøvrig. For eksempel vil det typisk være forskjell på hva som oppleves som et langt fremspring på en terrengsykkel og en landevegssykkel.

## Kompatabilitet
Det finnes flere standarder for styrefremspring.

### Kronrørdiameter
Fremspringet må være kompatibelt med dimensjonene til kronrøret. Kronrør kommer hovedsakelig i to vanlige nominelle størrelser: 25.4 mm og 28.6 mm. Mindre vanlige størrelser er 31.8 mm brukt på noen terrengsykler, tandemsykler og karbonfibergafler, og 38.1 mmm som er brukt på noen utforsykler.

For gjengeløse fremspring må ytterdiameteren til kronrøret passe med åpningen på fremspringet. For gjengede fremspring må derimot innerdiameteren i kronrøret passe med diameteren på styrefremspringet. Gjengede fremspring er vanligvis enten en ytre diameter på 25.4 mm laget for å passe kronrør med en åpning på 28.6 mm, eller 22.2 mm fremspringdiameter for å passe kronrør med 25.4 mm åpning. Noen eldre amerikanske sykler brukte 21.15 mm, og noen eldre franske brukte 25 mm kronrær med 22 mm fremspring.

### Styrediameter
Det lages styrefremspring for sykkelstyrer i en rekke ulike klemmediametre. Tradisjonelle størrelser har vært:

* 25.4&nbsp;mm er ISO-standarden for styremontering, og har vært brukt på mange terrengsykler og japanskproduserte landevegssykler
* 26.0&nbsp;mm har vært en uoffisiell italiensk standard, og har vært vanlig generelt på landevegssykler

Det finnes også en rekke andre, som 25.8&nbsp;mm og 26.4&nbsp;mm. Det kan være vanskelig å se forskjellen på tradisjonelle fremspring for landeveg (26.0&nbsp;mm) og terreng (25.4&nbsp;mm), og sykkelprodusenter utelater det ofte fra spesifikasjonene. BMX-sykler har vanligvis en 22.2&nbsp;mm klemmediameter.

En nyere standard er 31.8&nbsp;mm «overdimensjonert» klemmediameter som har blitt vanlig både på terreng- og landevegssykler, og har i stor grad harmonisert klemmediameteren på tvers av sykler. Noe tilbehør som for eksempel lykt og speedometer må kanskje ha nye festebraketter for å brukes med overdimensjonerte styrer, men vanlige bremsehendler kan fremdeles brukes ettersom det bare er partiet midt på styret som er overdimensjonert. 

## Spesielle typer
### Justerbare
Det finnes noen modeller av både gjengede og ugjendede fremspring med justerbare vinkler, men denne justerbarheten går ofte på bekostning av stivhet.

### Dempede

Det har vært produsert fremspring med demping. Softride var et merke som laget modeller med inntil 76 millimeter bevegelse for støtdemping ved hjelp av en parallellogrammekanisme ved hjelp av en polymer-bøssing og en stål-spiralfjær.

### Roterbart
Det har finnes flere eksempler på styrefremspring som gjør at styret kan roteres når sykkelen ikke brukes for å ta mindre lagringsplass i sykkelstativ eller leiligheter, enklere transport gjennom dører og smale korridorer, og som en form for tyverisikring. De har også blitt brukt på sammenleggbare sykler. De fleste roteres til siden slik at styret kommer tilnærmet parallelt med overrøret, med eksempler som Flipphandle, N-Lock Rotating Stem, Revelo THINstem, Satori-ET2, og Speedlifter Stem Twist SDS. De fås med hurtigkobling eller lås med nøkkel. Urbancyclo Quicktwist er et oppstartsselskap som har designet et fremspring som kan roteres slik at styret peker oppover parallelt med styrerøret. Det har tidligere vært flere forsøk på oppstarter, for eksempel Zenstem.

## Se også
* Sykkelgaffel
* Sykkelstyre

## Referanser